Robin Álvarez

Robin Nyquist Álvarez (syntyjään Robin Nilsson Álvarez, s. 16. elokuuta 1987 Malmö, Ruotsi) on ruotsalainen jääkiekkoilija, joka pelaa SM-liigajoukkue Tampereen Ilveksessä. Hän on pelipaikaltaan vasen laitahyökkääjä.

Ura

Seuraura 
Álvarez on IK Panternin kasvatti. Hän pelasi myöhemmät juniorivuotensa kuitenkin Malmö Redhawksissa. Hän oli kaudella 2005–2006 tehoilla 18+10=28 seuran J20-joukkueen paras maalintekijä ja kolmanneksi paras pistemies. Kaudella 2006–2007 Álvarez oli tehoilla 30+13=43 Redhawksin paras maalintekijä ja toiseksi paras pistemies tulevansa lankonsa Gustav Nyquistin jälkeen. Hän sijoittui koko J20 SuperElitin maalipörssissä toiseksi edellään vain Frölunda HC:n Simon Hjalmarsson. Pudotuspeleissä Álvarez oli joukkueen paras maalintekijä tehtyään neljässä ottelussa viisi maalia. Hän debytoi kauden aikana myös miesten peleissä pelattuuaan neljä ottelua lainalla kasvattajaseurassaan IK Panternissa Ruotsin kolmanneksi korkeimmalla sarjatasolla maan I-divisioonassa.

Kaudella 2007–2008 Álvarez nousi Malmö Redhawksin miesten joukkueeseen. Hän pelasi Ruotsin toiseksi korkeimmalla sarjatasolla HockeyAllsvenskanissa 41 runkosarjaottelua tehopistein 6+6=12 ja kymmenen Kvalserien-ottelua ilman tehopisteitä, mutta joukkue jäi kuitenkin ilman sarjanousua. Kausi 2009–2010 Álvarezilla jäi loukkaantumisen vuoksi vain 25 runkosarjaottelun mittaiseksi. Kaudella 2010–2011 hän oli tehoilla 13+24=37 Redhawksin toiseksi paras maalintekijä Morten Greenin kanssa edellään Nichlas Hardt sekä sijoittui sisäisessä pistepörssissä kolmanneksi. Álvarez pelasi myös kahdeksan European Trophy-ottelua tehopistein 3+1=4. Hän oli Redhawksin paras maalintekijä Carl Söderbergin kanssa. Álvarez teki ET-debyyttinsä turnauksen avausottelussa 11. elokuuta 2010 Frölunda HC:tä vastaan.

Álvarez nousi kaudella 2011–2012 Malmö Redhawksin varakapteeniksi. Kaudella 2012–2013 hän oli joukkueen paras maalintekijä ja kolmanneksi paras pistemies tehoilla 23+12=35. Álvarez sijoittui Allsvenskanin maalipörssissä neljänneksi. Kaudella 2013–2014 hän oli 17 osumallaan Redhawksin kolmanneksi paras pistemies. Álvarez eteni joukkueen kanssa Kvalserieniin, jossa hän oli Redhawksin paras maalintekijä viidellä osumallaan, mutta joukkue jäi kuitenkin ilman sarjanousua.

Álvarez siirtyi kaudeksi 2014–2015 kaksivuotisella sopimuksella SHL:n nousijajoukkue Djurgårdens IF:ään. Hän debytoi Mestarien liigassa avauskierroksella 21. elokuuta 2014 sveitsiläistä Fribourg-Gottéronia vastaan. Álvarez merkittiin Djurgårdenin kolmosketjun vasempaan laitaan David Rundqvistin ja Marcus Sörensenin viereen. Hänelle merkittiin ottelusta teholukema –1. SHL-debyyttinsä Álvarez teki runkosarjan avauskierroksella 13. syyskuuta 2014 Växjö Lakers HC:tä vastaan. Hänet merkittiin Djurgårdenin kakkosketjun oikeaan laitaan Joakim Erikssonin ja Mikael Samuelssonin viereen. Álvarez sai ottelussa jääaikaa 15.19 minuuttia. SHL-uransa avausmaalin hän teki seuraavassa ottelussa 15. syyskuuta 2014 vieraissa Linköping HC:tä vastaan. Álvarez pelasi liigassa ensimmäisen kautensa aikana kaikkiaan 42 runkosarjaottelua tehopistein 5+5=10 ja kaksi playoff-ottelua ilman tehopisteitä. Hän pelasi myös viisi CHL-ottelua tehden yhden maalin. Kaudella 2015–2016 Álvarez teki SHL:n yhden kauden maaliennätyksensä 14 osumallaan. Hän teki runkosarjassa kaikkiaan 24 tehopistettä.

Kaudeksi 2016–2017 Álvarez palasi vuoden mittaisella sopimuksella pelaamaan SHL:ää Malmö Redhawksiin. Hän nousi joukkueen varakapteeniksi. Pudotuspelien ensimmäisen kierroksen toisessa ottelussa 13. maaliskuuta 2017 vieraissa Luleå HF:ää vastaan Álvarez teki Redhawksin 4–5-voittomaalin vain 37 sekuntia ennen varsinaisen peliajan päättymistä. Hänen osumansa ratkaisi joukkueelle puolivälieräpaikan. Álvarez oli pudotuspeleissä lopulta Redhawksin paras maalintekijä Rhett Rakhshanin kanssa viidellä osumallaan. Helmikuussa 2017 hän teki seuran kanssa kaksivuotisen jatkosopimuksen.

Álvarezin kausi 2017–2018 jäi rikkonaiseksi loukkaantumisen vuoksi ja hän pelasi runkosarjassa 34 ottelua. Álvarez ei jatkanut Redhawksissa enää jälkimmäistä sopimuskauttaan, vaan hän siirtyi kaudeksi 2018–2019 kaksivuotisella sopimuksella Skellefteå AIK:hon. Kaudella 2019–2020 Álvarez teki SHL:n yhden kauden piste-ennätyksensä tehoilla 14+15=29. Hän teki SHL-uransa ensimmäisen kypärätempun 27. helmikuuta 2020 vieraissa Brynäs IF:ää vastaan, kun Skellefteå voitti ottelun lukemin 3–5.

Syyskuussa 2020 Álvarez siirtyi loppukauden 2020–2021 kattavalla sopimuksella Frölunda HC:hen. Hän oli kymmenellä osumallaan joukkueen kolmanneksi paras maalintekijä Joel Lundqvistin kanssa. Kaudeksi 2021–2022 Álvarez siirtyi kaksivuotisella sopimuksella SHL:n nousijajoukkue Timrå IK:hon.

Lokakuussa 2023 Álvarez siirtyi loppukauden 2023–2024 kattavalla sopimuksella SM-liigajoukkue Tampereen Ilvekseen.

Maajoukkueura 
Álvarez on pelannut kolme nuorten maaottelua.

Muuta 
Álvarezin pikkuveli Ludwig Nilsson pelasi omalla urallaan hyökkääjänä Ruotsin alemmissa sarjoissa. Robinin Caroline-vaimon veli Gustav Nyquist pelaa hyökkääjänä NHL-seura Nashville Predatorsissa. Hän on myös olympiahopeamitalisti (Sotši 2014) ja maailmanmestari (2018). Lankomiehet pelasivat yhdessä Malmö Redhawksin junioreissa. 

Robin Álvarez vaihtoi sukunimensä Nilsson-osan Caroline-vaimonsa Nyquist-nimeen avioiduttuaan hänen kanssaan. Robin on päättänyt käyttää Álvarez-sukunimeään, joka on peräisin hänen kolumbialaiselta isänisältään.

Tilastot

Lähteet

Viitteet 

Ruotsalaiset jääkiekkoilijat
Tampereen Ilveksen pelaajat
Vuonna 1987 syntyneet
Elävät henkilöt